Saul Bellow

**Saul Bellow**, nado en Lachine (Québec) o 10 de xuño de 1915 e finado en Brookline (Massachusetts) o 5 de abril de 2005, foi un escritor norteamericano de orixe xudía. Naceu no Canadá, pero viviu desde pequeno nos Estados Unidos. Foi galardoado co Premio Nobel de Literatura en 1976.

## Traxectoria 
Naceu no seo dunha familia xudía de orixe rusa. Aos 9 anos a súa familia trasladouse a Chicago. Participou como soldado na segunda guerra mundial, estudou na Universidade de Northwestern e foi profesor da de Chicago. Estivo casado en cinco ocasións. Considéraselle un referente dentro do grupo de escritores norteamericanos de relixión xudía da segunda metade do século XX.

A súa primeira novela, *Dangling man* (1944), reflicte a ansiedade e a preocupación dun mozo que espera ser mobilizado en tempo de guerra. A esta primeira novela seguiulle *The victim* (1947). Tras obter unha bolsa da fundación Guggenheim, Bellow viviu durante un tempo en Europa, onde escribiu a maior parte de *The Adventures of Augie March* (1953). Esta novela, un longo relato libremente estruturado cun heroe propio da picaresca, ofrece un vivo e humorístico retrato da comunidade xudía de Chicago a través dun mozo en busca da súa identidade. A humanidade moderna, ameazada con perder a súa identidade pero aínda non destruída espiritualmente, é o tema das súas obras posteriores, *Seize the Day* (1956) e *Henderson the Rain King* (1959). *Herzog* (1964) e ''Mr. Sammler's Planet* (1970), galardoadas co National Book Award (Premio Nacional do Libro), retratan aos intelectuais xudeus na súa loita contra o malestar espiritual que os rodea.

### Pulitzer e Nobel 
Bellow recibiu o Premio Pulitzer en 1976 por *Humboldt's Gift* (1975) e tres meses máis tarde foi laureado co Premio Nobel de Literatura (1976) *pola comprensión e análise sutil que realiza da sociedade contemporánea nos seus traballos*. O autor prosegue a súa análise da cultura contemporánea en *The Dean's December* (1982). Bellow dominou o escenario da ficción americana, en especial o do romance xudeu-americano na posguerra. O seu traballo expresa a ascensión da sensibilidade dos inmigrantes xudeus a un lugar de poder e visión na América urbana contemporánea, ben como a angustia moral daqueles que se viron como "superviventes" do Holocausto - como Sammler, heroe de seu libro *Mr. Sammler's Planet*.

## Obras 
### Ficción 
* *Dangling Man* (1944)
* *The Victim* (1947) 
* *The Adventures of Augie March* (1953)
* *Seize the Day* (1956) 
* *Henderson the Rain King* (1959) 
* *Herzog* (1964)
* *Mosby's Memoirs* (contos que aparecen tamén en *Collected Stories*) (1968)
* *Mr. Sammler's Planet* (1970) 
* *Humboldt's Gift* (1975), co que gañou o Pulitzer de 1976 
* *The Dean's December* (1982) 
* *Him with His Foot in His Mouth* (contos que aparecen tamén en *Collected Stories*) (1984)
* *More Die of Heartbreak*(1987) 
* *A Theft* (1989) 
* *The Bellarosa Connection* (1989)
* *Something to Remember Me By: Three Tales* (cos contos *A Theft* e *The Bellarosa Connection*) (1991)
* *The Actual* (1997)
* *Ravelstein* (2000)
* *Collected Stories* (2001)

### Ensaios 
* *To Jerusalem and Back* (1976)
* *It All Adds Up* (1994)
* *Graven Images'' (1997)

## Véxase tamén 
### Ligazóns externas 
* Site Nobel con dous discursos (un gravado) e biografía.